**Προσγειώσεις «Τίτος Πατρίκιος»**

**Σε λίγο θα προσγειωνόμουν**

**κι ετοιμάστηκα για κάθε ενδεχόμενο**

**αφού τα περισσότερα ατυχήματα**

**γίνονται στις προσγειώσεις**

**άλλωστε η προσγείωση η δική μου**

**είχε ήδη αναγγελθεί**

**στο τελευταίο μου ποίημα**

**Είχα πια βαρεθεί να περιίπταμαι**

**να εποπτεύω από ψηλά τα όσα συμβαίνουν**

**ήθελα τώρα το χώμα με τα χέρια μου να πιάσω**

**ακόμα και πάνω του να συρθώ , να ψάξω**

**να το γνωρίσω για τα καλά από την αρχή.**

**Προσγειώθηκα χωρίς κανένα πρόβλημα**

**μα μόλις πάτησα στο έδαφος**

**άλλαξα γνώμη, άλλαξαν και τα σχέδια**

**χρειάστηκαν κάποια τρεχάματα**

**γι ανεφοδιασμό με τρόφιμα**

**για να γεμίσουν καύσιμα οι δεξαμενές**

**και πάλι απογειώθηκα.**

**Είπα μου φτάνει**

**όσο ζυμώθηκα ως τώρα με το χώμα**

**όσο κατάφερα από κοντά τον κόσμο να γνωρίσω**

**καλύτερα είναι να περιίπταμαι**

**να εποπτεύω από τους ουρανούς τα πάντα**

**σχολιαστικά, χωρίς και πολλές ευθύνες**

**Το αεροπλάνο πήρε μεγάλο ύψος**

**αλλά καθώς έβλεπα γι άλλη μια φορά**

**τους ανθρώπους να μικραίνουν και να χάνονται**

**τους τόπους να μισοσβήνουν**

**τελικά να εξαφανίζονται**

**τρόμαξα κάποια στιγμή που δεν είχα**

**τίποτα από τη γη ν΄αγγίξω**

**κανέναν να πούμε δύο κουβέντες**

**να τον δεχτώ, να με δεχτεί, να τον απαρνηθώ**

**να μ΄αποδιώξει εκείνος.**

**Ώσπου επιθύμησα ξανά**

**συνωστισμούς και ρήξεις και συναρμογές**

**σωμάτων, αισθημάτων, ιδεών**

**νοστάλγησα ακόμα και το χιλιοπατημένο χώμα.**

**Ελπίζω τα καύσιμα να κρατήσουν**

**ως το επόμενο αεροδρόμιο**

**κι η νέα προσγείωση να είναι ομαλή.**

**ΘΕΜΑ Α΄**

**Ποιο είναι το βασικό θέμα του ποιήματος; Να δικαιολογήσετε την απάντησή σας χρησιμοποιώντας τρεις κειμενικούς δείκτες.**

**ΘΕΜΑ Β΄**

**Το ποίημα ανήκει στη νεωτερική –μοντέρνα ποίηση. Να επισημάνετε δύο χαρακτηριστικά μορφής και δύο περιεχομένου που να επαληθεύουν αυτό το χαρακτηρισμό.**

**ΘΕΜΑ Γ΄**

**Ποιες σκέψεις και συναισθήματα σας προκαλεί η στάση του ποιητικού υποκειμένου και ο τρόπος που προσπαθεί να καλύψει την ανάγκη του για επικοινωνία. Πιστεύετε πως υπάρχουν ομοιότητες με τους τρόπους που επικοινωνούμε σήμερα; Να καταγράψετε τις απόψεις σας σε κείμενο 200 λέξεων.**

**Οι απαντήσεις σας να αποσταλούν έως 11-5-2020**